Årsaken er at reiseforsikringen ikke dekker tap i land og områder hvor UD fraråder nordmenn å reise. Saken ble først omtalt av flysmart24.

– Reglene er helt klare og de følger forsikringsbransjen, sier informasjonsdirektør i Europeiske reiseforsiking Jon Berge til NRK.

Jon Berge sier Europeiske reiseforsikring følger UDs reiseråd og reiseforsikringen gjelder ikke om UD fraråder reiser. Foto: If

– Hvis Utenriksdepartementet offisielle reiseråd fraråder reise eller opphold før du drar, reiser du på eget ansvar – og Europeiskes reiseforsikring gjelder ikke, sier han.

Mange populære ferieland

I flere populære ferieland, fraråder UD reiser i enkelte områder. Både Tyrkia, Thailand og Egypt står på listen over land UD fraråder oss å reise til.

I Tyrkia fraråder UD alle reiser til, eller opphold i, områdene nærmere enn ti km fra grensen til Syria. Det oppfordres til å utvise aktsomhet ved reiser i øvrige provinser i sørøst.

UD fraråder også reise eller opphold som ikke er strengt nødvendig i provinsene Pattani, Yala, Narathiwat og Songkhla i Thailand.

Når det gjelder Egypt, fraråder UD reiser til Sinai, med unntak av Sharm El Sheikh, Dahab, St. Catherine og strekningene mellom disse.

Se alle UDs reiseråd her.

– Vi ser en trend der nordmenn gjerne vil ut av de typiske tursiststrøkene for å søke det ekte ved landet, men dette kan være risikabelt om området ikke er ansett som trygt, forteller Berge.

Siri Svendsen i UD sier vi har et ansvar for å holde oss oppdaterte på reiserådene fra norske myndigheter Foto: UD

– Norske borgere som reiser inn i et land i strid med UDs reiseråd, påtar seg et stort personlig ansvar, og kan ikke påregne bistand fra norske myndigheter så lenge de oppholder seg i disse landene, sier kommunikasjonsrådgiver Siri R. Svendsen i UD.

Flere typer råd

UD kommer med reiseråd i tre forskjellige kategorier, og gir offisielle reiseråd når det anses å være grunn til å råde nordmenn fra å reise til et bestemt land, område eller region, eller til å forlate stedet.

– Den reisende bør alltid sette seg inn i og forholde seg til lokale lover, regler, normer og skikker som er annerledes enn i Norge, sier Svendsen.

I tillegg oppfordrer UD til å registrere reisen for at UD kan bistå om nødvendig.

– Skulle det oppstå en konflikt mens du befinner deg i områder som det ellers ikke var reiseråd mot da turen startet, får du hjelp fra forsikringen, forklarer Jon Berge i Europeiske reiseforsikring.

Da vil reiseforsikringen erstatte nødvendige og dokumenterte merutgifter til reise og overnatting ved evakuering til nærmeste sikre destinasjon eller hjemsted i Norge.

Evakueringen skal skje i henhold til UDs evakueringsråd og anbefaling for de aktuelle området. Det forutsettes at området var fredelig før du reiste dit.

– Dersom du må inn i et land eller område som UD fraråder nordmenn å reise til, kan du skaffe deg annen type forsikring enn reiseforsikring, men dette er svært kostbare forsikringer en bør vurdere nøye før en tegner, avslutter Jon Berge.